واش بصاح اسماعيل الحداد لعاب الوداد البيضاوي لعب ماتش خريبكة نهار الاثنين 10 غشت 2020 وهو فيه “كورونا ڤيروس”؟ الماتش كان سالى ب3 ل2 للحمرا وخلاها تاخد المقدمة مؤقتا قبل ما تسترجعها الراجا بعد ما ربحات بجوج حسنية اكادير. علاش هاد الشي حقاش بعد يومين اي نهار لاربعا 12 علنات الوداد باللي 5 فيهم 3 لعابة الحمرا: اسماعيل الحداد وبدر غادارين وابراهيم نجم الدين بالاضافة الي عضوين واحد اداري والثاني مع الفريق الطبي٬ جاتهم “كورونا”. حسب معطيات حصرية حصلت عليها “كود” فان اسماعيل الحداد دار بريليفمون خاص بالتسيت نهار 08 غشت فمختبر “ال ان ري” وهاد التحليلة خرجات سلبية. اي ان اللعاب وكيف هو البروطوكول المعمول بيه=تيست سي بي ار وسيرولوجي 48 ساعة قبل الماتش= كان بين باللي ما فيه والو. دابا من بعد الوداد كلها كاينة فاوطيل دايرين الحجر الصحي. وفق مصدر من ادارة الوداد فان حسب مصدر من ادارة الوداد ل”كود” فان كاع لعابة الوداد للي فلوطيل وتحت الحجر الصحي ما تسجلات بيناتهم حتى شي اصابة. خاص يدوزو 14 يوم باش يكون التأكيد واش كاينة اصابة ولا اللا 
واش لعاب الوداد اسماعيل الحداد كانت فيه كورونا نهار ماتش خريبكة؟ تحليلة اللعاب اللي شافتها “كود” كانت سلبية ولعابة الفرقة لحد الان ما تصاب حتى حد من غير 3 اللي تعلن عليهم قبل